CELEX: 32022D1004
Language: lv
Date: 2022-06-17 00:00:00
Title: Padomes Īstenošanas lēmums (ES) 2022/1004 (2022. gada 17. jūnijs), ar ko Somijai saskaņā ar Direktīvas 2003/96/EK 19. pantu atļauj piemērot samazinātu nodokļa likmi elektroenerģijai, kura tiek piegādāta noteiktiem siltumsūkņiem, elektriskajiem katliem un recirkulācijas ūdenssūkņiem

27.6.2022   
               
               
                  LV
               
               
                  Eiropas Savienības Oficiālais Vēstnesis
               
               
                  L 168/84
               
            
         PADOMES ĪSTENOŠANAS LĒMUMS (ES) 2022/1004
         (2022. gada 17. jūnijs),
         ar ko Somijai saskaņā ar Direktīvas 2003/96/EK 19. pantu atļauj piemērot samazinātu nodokļa likmi elektroenerģijai, kura tiek piegādāta noteiktiem siltumsūkņiem, elektriskajiem katliem un recirkulācijas ūdenssūkņiem
         EIROPAS SAVIENĪBAS PADOME,
         ņemot vērā Līgumu par Eiropas Savienības darbību,
         ņemot vērā Padomes Direktīvu 2003/96/EK (2003. gada 27. oktobris), kas pārkārto Kopienas noteikumus par nodokļu uzlikšanu energoproduktiem un elektroenerģijai (1), un jo īpaši tās 19. pantu,
         ņemot vērā Eiropas Komisijas priekšlikumu,
         tā kā:
         
                     (1)
                  
                  
                     Somija 2021. gada 6. augusta vēstulē saskaņā ar Direktīvas 2003/96/EK 19. pantā noteikto procedūru lūdza atļauju piemērot samazinātu nodokļa likmi elektroenerģijai, kas tiek piegādāta siltumsūkņiem un elektriskajiem katliem, kuri ražo siltumu centralizētās siltumapgādes tīklam, centralizētās siltumapgādes tīklam nepieslēgtiem siltumsūkņiem ar nominālo siltuma jaudu vismaz 0,5 MW un ģeotermālās apkures iekārtās ietilpstošiem recirkulācijas ūdenssūkņiem. Somijas iestādes 2021. gada 4. novembrī, 2022. gada 26. janvārī un 2022. gada 16. februārī sniedza papildu informāciju un precizējumus, kas pamato pieprasījumu.
                  
               
                     (2)
                  
                  
                     Somijas mērķis attiecībā uz paredzēto samazināto likmi ir palielināt siltumapgādes galapatēriņa sektora elektrifikāciju un veicināt siltuma ražošanu bez dedzināšanas, lai samazinātu emisijas. Paredzams, ka ar elektrību darbināmu apkures iekārtu plašāka izmantošana radīs ieguvumus videi un klimatam.
                  
               
                     (3)
                  
                  
                     Atļaujot Somijai piemērot samazinātu nodokļa likmi elektroenerģijai, kas tiek piegādāta siltumsūkņiem un elektriskajiem katliem, kuri ražo siltumu centralizētās siltumapgādes tīklam, centralizētās siltumapgādes tīklam nepieslēgtiem siltumsūkņiem ar nominālo siltuma jaudu vismaz 0,5 MW un ģeotermālās apkures iekārtās ietilpstošiem recirkulācijas ūdenssūkņiem, netiek pārsniegts tas, kas ir nepieciešams siltumapgādes galapatēriņa sektora elektrifikācijas palielināšanai. Šādas apkures iekārtas veicina zaļo pārkārtošanos un samazina siltuma ražošanu, kurā izmanto kurināmo. Šīs iekārtas tirgū vēl nav konkurētspējīgas, un Somijas prasītā samazinātās nodokļa likmes piemērošana samazinātu administratīvo slogu. Tāpēc ir maz ticams, ka minētais pasākums savas darbības laikā būtiski izkropļos konkurenci, un tādēļ tam nebūs negatīvas ietekmes uz iekšējā tirgus pienācīgu darbību.
                  
               
                     (4)
                  
                  
                     Saskaņā ar Direktīvas 2003/96/EK 19. panta 2. punktu katrai saskaņā ar minētās direktīvas 19. panta 1. punktu piešķirtajai atļaujai ir jābūt stingri ierobežotai laikā. Lai nodrošinātu, ka atļaujas termiņš ir pietiekami ilgs, un tādējādi neatturētu attiecīgos ekonomikas dalībniekus no vajadzīgo investīciju veikšanas, ir lietderīgi atļauju piešķirt no 2022. gada 1. janvāra līdz 2027. gada 31. decembrim. Taču, lai nekavētu pašreizējā regulējuma turpmāku vispārēju attīstību, ir lietderīgi noteikt, ka gadījumā, ja Padome, rīkojoties uz Līguma par Eiropas Savienības darbību 113. panta vai citu attiecīgu noteikumu pamata, ievieš tādu grozītu vispārēju nodokļu sistēmu energoproduktiem un elektroenerģijai, kurai atļauja neatbilst, minētā atļauja būtu jāpārstāj piemērot dienā, kurā kļūst piemērojama minētā grozītā vispārējā sistēma.
                  
               
                     (5)
                  
                  
                     Lai iekārtu operatori varētu turpināt veicināt to, ka tiek izmantoti siltumsūkņi un elektriskie katli, kuri ražo siltumu centralizētās siltumapgādes tīklam, centralizētās siltumapgādes tīklam nepieslēgti siltumsūkņi ar nominālo siltuma jaudu vismaz 0,5 MW un ģeotermālās apkures iekārtās ietilpstoši recirkulācijas ūdenssūkņi, būtu jānodrošina, ka Somija pieprasīto nodokļa samazinājumu var piemērot no 2022. gada 1. janvāra. Paredzot, ka piemērošana sākas dienā pirms atļaujas stāšanās spēkā, tiek ievērota ekonomikas dalībnieku tiesiskā paļāvība, jo atļauja neskar to tiesības un pienākumus.
                  
               
                     (6)
                  
                  
                     Šis lēmums neskar Savienības valsts atbalsta noteikumu piemērošanu,
                  
               IR PIEŅĒMUSI ŠO LĒMUMU.
         
            1. pants
            Ar noteikumu, ka tiek ievērots Direktīvas 2003/96/EK 10. pantā minētais minimālais nodokļu līmenis, kas izmantošanai uzņēmuma vajadzībām noteikts minētās direktīvas I pielikuma C tabulā, Somijai tiek atļauts piemērot samazinātu nodokļa likmi elektroenerģijai, ko piegādā:
            
                        a)
                     
                     
                        siltumsūkņiem un elektriskajiem katliem, kas ražo siltumu centralizētās siltumapgādes tīklam;
                     
                  
                        b)
                     
                     
                        centralizētās siltumapgādes tīklam nepieslēgtiem siltumsūkņiem ar nominālo siltuma jaudu vismaz 0,5 MW;
                     
                  
                        c)
                     
                     
                        ģeotermālās apkures iekārtās ietilpstošiem recirkulācijas ūdenssūkņiem.
                     
                  
         
            2. pants
            Šo lēmumu piemēro no 2022. gada 1. janvāra līdz 2027. gada 31. decembrim.
            Tomēr gadījumā, ja Padome, rīkojoties uz Līguma par Eiropas Savienības darbību 113. panta vai citu attiecīgu noteikumu pamata, ievieš tādu grozītu vispārēju nodokļu sistēmu energoproduktiem un elektroenerģijai, kurai šā lēmuma 1. pantā piešķirtā atļauja neatbilst, šo lēmumu pārstāj piemērot dienā, kurā kļūst piemērojama minētā grozītā vispārējā sistēma.
         
         
            3. pants
            Šis lēmums ir adresēts Somijas Republikai.
         
         
            Luksemburgā, 2022. gada 17. jūnijā
            
               
                  Padomes vārdā –
               
               
                  priekšsēdētājs
               
               B. LE MAIRE
            
         
         
            (1)  OV L 283, 31.10.2003., 51. lpp.